3.
Predkladacia správa

Správa o bezpečnostnej situácii v Slovenskej republike za rok 2001 sa predkladá na rokovanie vlády Slovenskej republiky na základe Plánu práce vlády Slovenskej republiky na rok 2002 a v súlade s uznesením vlády č. 222/2001. 
Je predkladaná ako každoročný periodický materiál zaoberajúci sa bezpečnostnou situáciou v štáte. 
Materiál hodnotí stav a vývoj bezpečnostnej situácie v Slovenskej republike v uplynulom období, pričom kladie dôraz na účinnosť boja s trestnou činnosťou, úroveň jej objasňovania, páchateľov a obete. Hodnotí ďalšie ukazovatele verejno-bezpečnostnej situácie, akými sú priestupkovosť, dopravná nehodovosť, ochrana verejného poriadku a štátnej hranice Slovenskej republiky. V závislosti na vývoji bezpečnostnej situácie hodnotí nosné opatrenia v jednotlivých oblastiach činnosti, ktoré realizovalo Ministerstvo vnútra Slovenskej republiky a Policajný zbor na zlepšenie situácie v roku 2001 a zároveň stanovuje priority činnosti na rok 2002 s výhľadom do roku 2010. Prílohy materiálu názornejšie a podrobnejšie popisujú hodnotenú situáciu prostredníctvom máp, grafov a tabuliek.
Materiál má hodnotiaci charakter a vytyčuje priority na rok 2002 smerujúce na riešenie celospoločenského problému – kriminality.
Zo správy vyplýva celý rad aktivít Ministerstva vnútra Slovenskej republiky a Policajného zboru smerujúcich na riešenie problémov v platnej právnej úprave, organizačnom a materiálno-technickom zabezpečení Policajného zboru v boji s kriminalitou.
Správa bola predložená na medzirezortné pripomienkové konanie. V súlade so § 5 zákona č. 211/2000 Z. z. o slobodnom prístupe k informáciám bola sprístupnená na internete. K materiálu nebola vznesená hromadná pripomienka. Jednotlivé rezorty vzniesli 17 pripomienok, ktoré neboli zásadného charakteru. Dvanásť pripomienok bolo akceptovaných, vyhodnotenie pripomienok je súčasťou správy. 
Správa bola prerokovaná v poradnom orgáne ministra vnútra Slovenskej republiky so záverom predložiť ju do 28. februára 2002 na rokovanie vlády Slovenskej republiky. Taktiež do 28. februára 2002 bude predložená na rokovanie Rady vlády Slovenskej republiky pre prevenciu kriminality a Rady hospodárskej a sociálnej dohody. 
Po prerokovaní správy vládou Slovenskej republiky, v súlade s uznesením Národnej rady Slovenskej republiky č. 1425/2001, má byť do 31. marca 2002 predložená na prerokovanie Národnej rady Slovenskej republiky.  
Doložka finančných, ekonomických, environmentálnych vplyvov a vplyvov na zamestnanosť sa nevyhotovuje z dôvodu, že činnosť rezortu je pokrytá pridelenými finančnými prostriedkami štátneho rozpočtu pre bezpečnostný úsek Ministerstvo vnútra Slovenskej republiky na rok 2002.